《题烟波叠嶂图》
明代·李昱

忆昨扁舟上南斗，顺风看山如马走。前山在眼后山失，紫翠缤纷落吾手。

当年见山如画图，画图得似当年无。临轩把玩笑绝倒，蚤觉诗思生江湖。

江风萧萧烟水暮，尽日渔翁钓鱼处。安得身轻如白鸥，江上飞来又飞去。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。